Jiɛth 4
Da̱k Jɛ-ru-tha-lɛm
1
Mi ci da̱a̱p biɛlɛ pälɛ!
Ci pääm luaak Kuɔth
te ni duɔ̱pni.
2
Ŋuɛ̈tni Dha-yɔn ce̱tkɛ
nikɛ da̱a̱p,
kä täämɛ cikɛ ce̱tnikɛ mun
in la ta̱thkɛ dha̱a̱ri
ɛ tääth muɔ̱ɔ̱n.
3
A ca ni wec guɔɔri,
mi luëëthkɛ gaatkiɛn thi̱n,
kä ci nɛɛkä kiɛth ce̱tnikɛ
wuɔ̱t däärdɔaar.
4
A ci lëëp dho̱li dɔp ni
nyääriɛn nhial kɛ kui̱ rɛ̈w,
lim gaat mi̱eth,
kä thilɛ ram mi moockɛ.
5
Kä nɛy tëë ca mi gɔaa kɔn cam,
li̱w ni kɛn duɔ̱pni.
Kä nɛy tëë pith rɛy riäŋä,
cikɛ li̱w wuɔ̱thni di̱rä
jiäkni kɛ go̱r mi̱eth.
6
Duäc nɛɛnikä di̱t ni jɛn
kä duäc Thɔ-dɔm,
mëë cu da̱k kɛ gua̱a̱th mi tɔt,
kä thilɛ ram mi cu jɛ luäk.
7
Bööthkɛ läŋ nikɛn kä pi̱w,
kä buɔy nikɛn kä cak,
tekɛ kɛ pua̱ny ti ya̱ni
ti puath puaath.
8
Ci nhiamdiɛn cuɔl ɛ cuc kɛ lia̱a̱,
a /ca kɛ ŋic duɔ̱pni.
Kä ci guɔ̱pdiɛn ko̱t pua̱ny
cɔ̱ɔ̱nikiɛn.
9
Gɔw ni nɛy tin na̱kɛ kɛ thɛp,
kä nɛy tin li̱w kɛ buɔth,
kɛn nɛy tin li̱w kɛ luaaŋ,
kɛ thil kä mi camkɛ.
10
A ci män thal ni gaatkiɛn
ala mi̱eth,
kɛ kui̱ rikä min ci ben kä nɛɛkä.
11
Ci Kuoth Nhial rɔ col kɛ gakdɛ,
cɛ Dha-yɔn yuɔ̱r mac in
ci jɛ waŋ ni ke̱ŋnikɛ.
12
Kä /ci kua̱r wec muɔ̱ɔ̱n
kɛnɛ nɛy tin cieŋ
thi̱n ɛ ŋäth,
ɛn ɣöö dee ji̱ tɛ̈r coth
kä Jɛ-ru-tha-lɛm.
13
Ɛn nɛmɛ bëë kɛ kui̱ dui̱rä
gööknikɛ,
kɛnɛ bööth palädɛ,
tëë wuɔ̱thkɛ riɛm nɛɛni
ti thil ŋu piny rɛydɛ.
14
Ɛ jɛn kukɛ yi̱ec ɔ rɛy duɔ̱pni
ce̱tkɛ nɛy ti ciöör,
ca rɔ nyon kɛ riɛm a thilɛ
ram mi dëë guëër.
15
Kä cu naath kɛ jiök i̱,
“Wiaa! Yɛn nɛy ti
cia rɔ̱ ya̱r!”
“Wiaakɛ! /Cuarɛ nɛy gueer!”
Inɔ cikɛ cu yi̱i̱c rɛy nath,
kä cu tha̱a̱ŋ nath wee i̱,
“Akɛ /ci lɛ cieŋ kɛɛl
kɛ kɔn.”
16
Kä cu Kuoth Nhial kɛ
riaw kä piny,
a /cɛ kɛ lɛ car,
/ca bööth palä lɛ luɔ̱th,
kä /ca di̱t lɛ nhɔk.
17
Kä ci wäŋkɔ cuuc kɛ guec baaŋ,
kɛ go̱r luäkä,
kɛ ɣöö guic nɛy ni nɛy
ti /ca kɔ dee luäk.
18
Ji̱ tɛ̈r guɛckɛ kɔ,
ɛ /cakɔ pen ja̱l duɔ̱pnikɔ,
kɛ ɣöö ci ni̱nkɔ thia̱k,
ci guut ben kä kɔ.
19
Nɛy tin juɔckɛ kɔ,
puɔlnikɛn kä cor nhial,
juɔckɛ nɛy wuɔ̱thni päämni,
kä nyuɔ̱rkɛ nɛy ikä
rɛy dɔaar.
20
Kä cikɛ tëkda min la kuäär
in ca kuany
ɛ Kuoth Nhial käp,
min caar nɛy ɛ i̱,
“Dëëkɔ tëk kɛ jɛ rɛy nath.”
21
A lɔcdu tɛth lö nya Ɛ-dɔm
min cieŋ kä Udh,
duuŋdɛ ɣöö bi lɛni da̱k bä,
a bi ja̱l ni juutdä.
22
Kä bi duäcdu lɛni thuk
lö nya Dha-yɔn,
/ci Kuoth Nhial ji̱ bi
lɛ päl ɛla pɛ̈c.
Kä ji̱n nya Ɛ-dɔm bɛ ji̱ duäc
kɛ dueerku,
kä bɛ jiäku lat raar.
